La campanya contra el bullying a través de la música en els instituts del municipi ha collit una alta participació
17 de març 2022

![](/media/pgznccc5/c4-rap.jpg?width=751&height=500&mode=max)

El Casal Jove, amb l'oci com a principal eina, ha decidit treballar i incidir en la prevenció de l'assetjament escolar a través de l’última campanya realitzada, tant en el Casal Jove com en els instituts on, amb la música com a fil conductor, s'ha tractat este important problema. Esta activitat l'organitza el departament de Joventut i Infància de l'Ajuntament de Sagunt.

![](/media/tkgd25jv/c3-rap.jpg?width=379&height=253&mode=max)

A través del rap, les i els joves del grup de participació ‘Corresponsals’, van treballar l'assetjament des de diferents perspectives amb el famós raper valencià Hander. Este conegut _freestyler, MC_ i raper va oferir una sessió formativa sobre el _bullying_ i va treballar amb ells la lletra d'un rap des del punt de vista de l'agressor, la víctima, la família i els amics.

Esta campanya va tindre lloc en diferents instituts del municipi durant tres dies, on Hander, guanyador de la _Gold Battle Nacional d'Espanya 2021_, juntament amb Soen i alguns membres de la _Lliga de Freestyle del Port de Sagunt_, van visitar els patis d'estos centres educatius per a batallar. Amb només un altaveu i una base musical, els rapers van conjugar els seus versos contra l'assetjament escolar, donant protagonisme a paraules relacionades amb el _bullying_ com: amenaça, humiliació, empatia, víctima o respecte.

![](/media/jlgf3lrr/c1-rap.jpg?width=376&height=251&mode=max)A més, van animar a diferents estudiants que van acudir a veure l'esdeveniment a improvisar alguna rima amb la finalitat de conscienciar sobre l'assetjament escolar. Paral·lelament a esta batalla, en tots els instituts es va exposar un mural on tant alumnes, alumnes i professors expressaven la seua negativa cap al _bullying_ amb diferents _hastaghs_ com #reirmecontigonuncadeti #noalbullying #stopacoso o idees com ‘tracta als altres com t'agrada que et tracten a tu’.

El regidor de Joventut i Infància de l'Ajuntament de Sagunt, Guillermo Sampedro, ha indicat que des del Casal Jove «**es treballen els temes que als adolescents els preocupen, que són l'assetjament, ciberassetjament i _bullying_**». En este sentit, ha destacat que «**esta és una manera de combatre esta xacra social amb música i a colp de rima**». Així mateix, Sampedro ha assenyalat que la campanya va tindre un «**gran èxit**» entre les i els adolescents, ja que va comptar amb una gran quantitat de públic durant les tres jornades i una alta participació entre els assistents.

En este sentit, estes es realitzen a causa que el 32% de les i els estudiants ha sigut intimidat pels seus companys o companyes a l'escola almenys una vegada segons les dades extretes de l'estudi ‘Behind the numbers: ending school violence and bullying’, elaborat per la UNESCO en 2019.

![](/media/j1mleudj/c2-rap.jpg?width=750&height=500&mode=max)

*   [](http://www.facebook.com/sharer.php?u=https://aytosagunto.es/va/actualitat/la-campanya-contra-el-bullying-a-traves-de-la-musica-en-els-instituts-del-municipi-ha-collit-una-alta-participacio/ "Facebook")
*   [](http://twitter.com/share?url=https://aytosagunto.es/va/actualitat/la-campanya-contra-el-bullying-a-traves-de-la-musica-en-els-instituts-del-municipi-ha-collit-una-alta-participacio/ "Twitter")
*   [](https://www.linkedin.com/shareArticle?url=https://aytosagunto.es/va/actualitat/la-campanya-contra-el-bullying-a-traves-de-la-musica-en-els-instituts-del-municipi-ha-collit-una-alta-participacio/ "Linked In")
*   [](mailto:?body=https://aytosagunto.es/va/actualitat/la-campanya-contra-el-bullying-a-traves-de-la-musica-en-els-instituts-del-municipi-ha-collit-una-alta-participacio/)